Document ID: 32003R0068

Komisjoni määrus (EÜ) nr 68/2003,
16. jaanuar 2003,
muudest allikatest kui statistilistest vaatlustest pärit teabe kasutamise kohta põllumajandusettevõtete struktuuri käsitlevates 2003. aasta uuringutes, ning tulemuste edastamise tähtaegade kohta
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. veebruari 1988. aasta määrust (EMÜ) nr 571/88 põllumajandusettevõtete struktuuri käsitlevate ühenduse vaatluste korraldamise kohta, [1] viimati muudetud komisjoni määrusega (EÜ) nr 143/2002, [2] eriti selle artikli 8 lõiget 2 ja II lisa punkti 5,
ning arvestades järgmist:
(1) Vastavalt nõukogu määruse (EMÜ) nr 571/88 artikli 8 lõikele 2 on teatavad liikmesriigid palunud komisjonilt luba kasutada teatud näitajate puhul teavet, mis on juba saadud muudest allikatest kui statistilistest vaatlustest.
(2) Ühise põllumajanduspoliitika jaoks on struktuurivaatluste tulemused väga tähtsad. Teabe kõrget kvaliteeti on tarvis säilitada ning seetõttu võib muudest allikatest kui statistilistest vaatlustest saadud andmete kasutamist aktsepteerida üksnes siis, kui need andmed on sama usaldusväärsed kui statistilistest vaatlustest saadud andmed.
(3) Komisjon kehtestab tähtajad vaatluse üksikandmete edastamiseks põllumajandusettevõtete struktuuri käsitlevate 2003. aasta uuringute puhul, võttes arvesse asjaolu, et vaatluste korraldamise ajakava on liikmesriigiti erinev.
(4) Struktuurivaatluste tulemuste suur tähtsus ühise põllumajanduspoliitika jaoks ja kasvav nõudlus ajakohastatud andmete järele tähendab, et vaatlusandmed on tarvis võimalikult kiiresti töödelda ja edastada komisjonile (Eurostat).
(5) Käesoleva määrusega ettenähtud meetmed on kooskõlas alalise põllumajandusstatistika komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Taani, Saksamaa, Madalmaad, Austria, Rootsi ja Ühendkuningriik on lubanud põllumajandusettevõtete struktuuri käsitlevates 2003. aasta uuringutes kasutada teavet, mis on saadud muudest allikatest kui statistilisest vaatlusest. Kasutatavad allikad on loetletud käesoleva määruse I lisas.
2. Lõikes osutatud liikmesriigid võtavad vajalikud meetmed tagamaks, et kõnealune teave on vähemalt samaväärse kvaliteediga kui statistilistest vaatlustest saadud teave.
Artikkel 2
Liikmesriigid edastavad vaatluse kinnitatud üksikandmed põllumajandusettevõtete struktuuri käsitlevatest 2003. aasta uuringutest II lisas sätestatud tähtaegade jooksul.
Artikkel 3
Käesolev määrus jõustub kahekümnendal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. jaanuar 2003

Labels: 18
6